ועדת הכספים, כנסת 17, פרוטוקול מספר 273, 2006-12-19 14:00

יעקב ליצמן: אני מחדש את ישיבת ועדת הכספים.

יעקב ליצמן: אנחנו דנים בפרק ד', סעיפים 16 ו-17 (חוק שירות התעסוקה, חוק עובדים זרים).

שאול מרידור: מטרת סעיפים 16 ו-17.

אבשלום וילן: אדוני היושב-ראש, אתה סיכמת שהכול נדחה ליום ראשון.

אבשלום וילן: פה מופיע סעיף של 8.33 שכל חודש חקלאי צריך לשלם.

אבשלום וילן: סיכמנו שדוחים ליום ראשון.

אבשלום וילן: אתה מכניס את זה בדלת האחורית?

יעקב ליצמן: אתה יודע מה אני רוצה.

יעקב ליצמן: נשמע מה שהוא אומר ואחר כך נחליט לגופו של הסעיף הבא.

יעקב ליצמן: לא אמרתי לך לא, קודם נשמע אותו.

יעקב ליצמן: יכול להיות שהוא ישכנע אותנו.

שאול מרידור: מטרת הפרק הזה, פרק עובדים זרים, היא לעגן בחקיקה מספר שינויים שמתחייבים משינוי שיטת העסקה במגזר החקלאות והסיעוד.

שאול מרידור: הממשלה גיבשה שני שינויים של העסקת העובדים הזרים, שונים בענף הסיעוד ובענף החקלאות.

שאול מרידור: חלקם נבע מהחלטת בג"ץ שכולם מכירים בעניין הקבילה וחלקם נבע מהצורך למקד ולסדר את הענפים האלה כדי מצד אחד להגן על זכויות המעסיקים, בהקשר הזה חקלאים או סיעודיים.

קריאה: הסיעודיים הם לא מעסיקים.

יעקב ליצמן: אם גברתי תפריע, זה לא יועיל לדיון.

יעקב ליצמן: צריך לכבד גם את פקידי האוצר שרוצים להציג את האני מאמין שלהם.

יעקב ליצמן: לאחר מכן אנחנו נציג את האני מאמין שלנו.

קריאה: אני חושבת שאי-אפשר להתייחס כך לדברים כי זה לא אותו הדבר.

שאול מרידור: אמרתי, להגן מצד אחד על האנשים הסיעודיים ועל החקלאים, ומן הצד השני על זכויות העובדים במערכת היחסים הזאת.

שאול מרידור: כל זה תוך מימוש מדיניות הממשלה שאתם מכירים אותה ובועז דיבר עליה.

שאול מרידור: בהקשר הזה ראוי לציין שבתחום הסיעוד לא מדובר על מכסה של העובדים החוקיים, לחלוטין לא, אלא מדובר על הסדרה של הענף בעיקר בהקשר למספר העובדים הזרים בישראל, על הקטנה של מספר העובדים הבלתי-חוקיים בישראל ולא החוקיים.

שאול מרידור: אין בכלל נגיעה בנושא של מי זכאי לעובד זר, כי זה נקבע במבחן אחר בו צריך להגיע למספר נקודות.

שאול מרידור: בצד של החקלאות מדובר על הסדרת הענף.

שאול מרידור: שוב, העניין של המבחן נקבע בממשלה והוא בעצם לא שונה מהנהוג בשנה שעברה.

שאול מרידור: ראוי לציין שההסדר הזה נעשה בשיתוף עם משרד החקלאות, גם בשיחות שונות עם החקלאות, ואושר בממשלה.

יעקב ליצמן: אתה צריך קודם כל לענות על שאלתו של חבר הכנסת אבשלום וילן, למה זה לא שייך לסעיף הקודם.

יעקב ליצמן: אם כן, אני צריך לדחות את זה ליום ראשון.

שאול מרידור: לגבי מה שאומר חבר הכנסת וילן.

שאול מרידור: מדובר על אותו תשלום של 8 אחוזים ושליש מהשכר החודשי של העובד שמופרש לקרן לעובד, בדומה מאוד לבניין.

ג'ודי וסרמן: ה-8 ושליש לא מופיע בחוק.

שאול מרידור: נכון.

ג'ודי וסרמן: אז לא צריך להכניס את זה.

ג'ודי וסרמן: יש החלטת ממשלה מאוד ארוכה שבאה להסדיר ולשנות חלק מהסדרים הקיימים, ביניהם גם ה-8 ושליש שמופיע בהחלטת הממשלה.

ג'ודי וסרמן: זה לא מופיע בהצעת החוק.

ג'ודי וסרמן: לכן, אפשר לדון בזה, אבל זה לא מופיע בהצעת החוק.

יעקב ליצמן: לא הבנתי.

אבשלום וילן: היא אמרה שיש החלטת ממשלה וכדי להפעיל את ההחלטה, צריך להיות הביטוי המשפטי ב-16 ו-17.

ג'ודי וסרמן: הסעיף שמאשר להטיל את ה-8 ושליש קיים כבר בחקיקה וגם יש תקנות על שולחן ועדת העבודה והרווחה שטרם אושרו.

ג'ודי וסרמן: בשלב הזה הן לא אושרו.

ג'ודי וסרמן: זאת אומרת, החוק הזה לא נוגע לעניין הזה, הוא לא נותן סעיף מסמיך וגם לא קובע במפורש את ה-8 ושליש.

ג'ודי וסרמן: יש החלטת ממשלה, זה בסדר או לא בסדר, על זה אתם תחליטו, אבל זה לא על השולחן הזה.

אבשלום וילן: מה זה סעיף 17(1)?

יעקב ליצמן: אנחנו נשמע את שאול ואחר כך נחזור לזה.

שאול מרידור: חבר הכנסת וילן, 8 ושליש בא בעצם לפי חוק עובדים זרים, חלק פיצויי פיטורים שמגיעים לעובד ממעסיקו בגין התקופה בה הוא הועסק.

שאול מרידור: כפי שאתם יודעים, בענף החקלאות כולם מפוטרים בסוף התקופה כי התקופה המקסימאלית כאן היא כ-5 שנים.

שאול מרידור: מאחר שאני מניח שכל החקלאים משלמים על-פי חוק פיצויי פיטורים, אין כאן שום תוספת עלות.

אבשלום וילן: עד היום זה לא שולם.

אבשלום וילן: אתה מעלה היום את ההיטל.

אבשלום וילן: יכול להיות שאתה צודק, יכול להיות שזה מה שאתם צריכים לעשות, אבל אל תבוא עם 10 אחוזים ולא עם 18 אחוזים.

שאול מרידור: אם חקלאי לא מקיים את החוק לגבי חוקי עבודה, בין אם זה שכר מינימום ובין אם זה פיצויי פיטורים, אני לא חושב שזו עילה להסביר למה כאשר אני מטיל עליו לעשות את זה בשיטה אחרת, זה לא בסדר.

שאול מרידור: לשלם פיצויי פיטורים, זה חלק מהחובות של המעסיק.

ראובן ריבלין: אתה כופה עליו לפטר את העובד.

ראובן ריבלין: הוא יכול לומר שהוא בכלל לא רוצה לפטר אותו.

ראובן ריבלין: אתה בא ואומר שמראש הוא קיבל אותו רק לחמש שנים.

ראובן ריבלין: אני מבין כל מה שאתה אומר, אבל דבר אחד אני לא מבין, מדוע זה שייך לחוק ההסדרים.

ראובן ריבלין: אני שומר על כבוד הכנסת ואני אומר לך שיכול להיות שאתה צודק במאה אחוזים.

ראובן ריבלין: יש כאן אפשרות, אפילו לא תיאורטית, שאני אתמוך בהצעת החוק למרות שתפקידי הוא להצביע נגד כל הצעת חוק בהיותי באופוזיציה.

ראובן ריבלין: אבל יכול להיות שאני אתמוך כי זה לא עניין של אופוזיציה וקואליציה, אבל אני שואל אותך למה אתה מביא לי את זה בחוק ההסדרים.

ראובן ריבלין: תפצל את זה, תבוא אליי בשבוע, נדון, נגמור את העניין, נצביע ונכריע.

אבשלום וילן: יותר מזה.

אבשלום וילן: אחרי שלוש וחצי שנים של דיבורים, אי אפשר לשבת אתנו לפני כן?

אבשלום וילן: אנחנו אנשים אחראיים.

אבשלום וילן: גמרנו הסדר מים לעשר שנים, שלוש שנים רבנו על זה, הלכנו נציגי החקלאים לריב עם כל חקלאי וחקלאי כדי להגיע להסדר.

אבשלום וילן: אי-אפשר לבוא ולדבר?

אבשלום וילן: צריך לעשות את זה במחטף?

אבשלום וילן: גמרנו את הסדר המים בהסכמות ובהבנות.

יעקב ליצמן: שתי החלטות.

יעקב ליצמן: ראשית, היות שאני רואה שזה יותר כבד ממה שחשבתי, אנחנו נדחה את הדיון הזה ליום ראשון.

יעקב ליצמן: שנית, אני אמנה את אבשלום וילן מהאופוזיציה ושי חרמש מהקואליציה שישבו עם הממשלה לראות את הסעיף הראשון בנושא המס.

יעקב ליצמן: תשבו עם שאול ועם בועז ותראו אם עד יום ראשון אפשר להגיע להצעה מוסכמת.

ראובן ריבלין: יש פה סקטורים אחרים.

ראובן ריבלין: שלא תהיה אי-הבנה, כאילו אנחנו מסכימים על סקטורים אחרים שיעבירו לנו איזושהי החלטה.

ראובן ריבלין: אם יש הסכמה בין האנשים להשאיר סטטוס-קוו או לשנות אותו כפי שהיה בעבר, שזה רק תיקון על-בסיס מדיניות מוסכמת.

יעקב ליצמן: זו ההחלטה.

ראובן ריבלין: אין לי בעיה.

אבשלום וילן: לפרוטוקול.

אבשלום וילן: כמו בהסדר המים, החקלאים מוכנים להגיע להסדר.

יעקב ליצמן: אתה מקלקל את ההחלטה שלי.

יעקב ליצמן: אני החלטתי על שני חברי כנסת, אחד מהאופוזיציה ואחד מהקואליציה, שהם ישבו עם הממשלה עד יום ראשון, אז נקיים דיון ונראה מה אפשר לעשות.

ראובן ריבלין: אין באמור לעיל כדי לפגוע בטענה הבסיסית והעיקרית האומרת שחוק זה צריך להביא אותו לפיצול לפי סעיף 121.

יעקב ליצמן: זה לא עומד בסתירה.

יעקב ליצמן: אם נגיע להסכמה, תהיה הסכמה.

יעקב ליצמן: תודה רבה.